KAPITULO 126
Mailibak iti Balay ni Caifas
MATEO 26:69-75 MARCOS 14:66-72 LUCAS 22:54-62 JUAN 18:15-18, 25-27
INLIBAK NI PEDRO NI JESUS
Idi naaresto ni Jesus idiay hardin ti Getsemani, pinanawan dagiti apostol gapu ta nagbutengda. Nupay kasta, dua kadakuada ti saan a pimmanaw. Ni Pedro “ken ti sabali pay nga adalan,” a mabalin a ni apostol Juan. (Juan 18:15; 19:35; 21:24) Mabalin a nakitada ni Jesus bayat a naipan iti balay ni Anas. Idi imbaga ni Anas a maipan ni Jesus iti nangato a padi a ni Caifas, simmurot da Pedro ken Juan ngem medio adayoda. Mabutengda ngamin a mairaman ngem madanaganda met iti mapasamak iti Apoda.
Am-ammo ti nangato a padi ni Juan isu a nakastrekda iti paraangan ti balay ni Caifas. Nabati iti ruar ni Pedro agingga a nagsubli ni Juan ta nakisarita iti adipen a babai nga agay-aywan iti ruangan. Kalpasanna, napalubosan a sumrek ni Pedro.
Nalamiis daydi a rabii, isu a nangpasged iti apuy dagiti adda iti paraangan. Nakikatugaw ni Pedro kadakuada tapno aginudo bayat nga agur-uray “tapno maammuanna ti mapasamak” iti pannakabista ni Jesus. (Mateo 26:58) Gapu iti lawag ti apuy, ni Pedro ket nailasin ti agay-aywan iti ruangan a nangpastrek kenkuana. “Saan kadi a maysaka met kadagiti adalan daytoy a tao?” kinunana. (Juan 18:17) Saan laeng a ti agay-aywan ti nakailasin ken Pedro ken nangibaga a nakikadkadua idi ken Jesus.—Mateo 26:69, 71-73; Marcos 14:70.
Nadismaya unay ni Pedro. Ikagkagumaanna ti saan nga agpadlaw, nga uray la immadayo pay agingga iti ruangan. Inlibak ni Pedro a nakikadkadua ken Jesus. Kinunana: “Diak am-ammo ken diak maawatan ti ibagbagam.” (Marcos 14:67, 68) Insapatana pay ketdi a pudno dagiti imbagana ken uray madusa no saan nga agpayso ti imbagana.—Mateo 26:74.
Kabayatanna, agtultuloy ti pannakabista ni Jesus, mabalin nga iti paset ti balay ni Caifas a ngatuen ti paraangan. Agur-uray ni Pedro ken ti dadduma iti baba, ket mabalin a makitkitada a rummuar-sumrek ti nagduduma a testigo.
Madlaw a taga-Galilea ni Pedro gapu iti bengngatna. Dayta ti mangipakita a saan a pudno ti imbagana. Kasta met, adda sadiay ti maysa kadagiti kabagian ni Malco, a piningas ni Pedro ti lapayagna. Isu a kinunada ken Pedro: “Saan aya a sika daydiay nakitak a kaduana idiay hardin?” Idi naglibak ni Pedro iti maikatlo a gundaway, nagtaraok ti kawitan kas naipadto.—Juan 13:38; 18:26, 27.
Mabalin nga adda idin ni Jesus iti beranda isu a matannawaganna ti paraangan. Tinaliaw ken kinita ti Apo ni Pedro. Mabalin a dayta ti nangpaladingit unay ken Pedro. Nalagipna ti imbaga ni Jesus sumagmamano la nga oras ti napalabas iti makinngato a kuarto. Panunotem laengen ti narikna ni Pedro idi nabigbigna ti inaramidna! Rimmuar ni Pedro ket nagsangit iti kasta unay.—Lucas 22:61, 62.
Apay a napasamak daytoy? Apay a nabaelan ni Pedro nga ilibak ti Apona idinto ta bigbigenna a nakapigpigsa ti pammatina ken kinamatalekna? Naballikug ti kinapudno, ket naibilang ni Jesus a dakes a kriminal. Imbes koma nga inkalintegan ni Pedro ti awan basolna a lalaki, tinallikudanna Daydiay addaan kadagiti “sasao a makaited iti biag nga agnanayon.”—Juan 6:68.
Ti nakalkaldaang a kapadasan ni Pedro ti mangipakita a mabalin a kumapuy ti pammati ken madadael ti kinamatalek ti maysa a tao no saan a nakasagana a naimbag kadagiti dumteng a suot wenno sulisog. Agserbi koma a pakdaar ti napasaran ni Pedro iti amin nga agserserbi iti Dios!
pag_Latn ilo_Latn ayr_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn